CELEX: 62021TN0525
Language: et
Date: 2021-08-27 00:00:00
Title: Kohtuasi T-525/21: 27. augustil 2021 esitatud hagi – E. Breuninger versus komisjon

25.10.2021   
            
            
               ET
            
            
               Euroopa Liidu Teataja
            
            
               C 431/46
            
         
      27. augustil 2021 esitatud hagi – E. Breuninger versus komisjon
      (Kohtuasi T-525/21)
      (2021/C 431/54)
      Kohtumenetluse keel: saksa
      
         Pooled
      
      
         Hageja: E. Breuninger GmbH & Co. (Stuttgart, Saksamaa) (esindaja: Rechtsanwalt M. Vetter)
      
         Kostja: Euroopa Komisjon
      
         Nõuded
      
      Hageja palub Üldkohtul,
      
                  —
               
               
                  tühistada ELTL artikli 264 lõike 1 alusel kostja 28. mai 2021. aasta otsus (riigiabi juhtumid nr SA.62784);
               
            
                  —
               
               
                  mõista hageja kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja kaks väidet.
      
                  1.
               
               
                  Esimene väide: ilmselge hindamisviga
                  Kostja tegi ilmselge hindamisvea, kui ta asus vaidlustatud otsuses seisukohale, et Saksamaa abikava „Allgemeine Bundesregelung Schadensausgleich, COVID-19“ (föderaalne üldine abikava kahju hüvitamiseks: COVID-19) on ELTL artikli 107 lõike 2 punkti b kohaselt siseturuga kooskõlas. Abikavast toetuse taotlejate ringi piiramine selliselt, et taotleda saab ainult selline mitme tegevusvaldkonnaga ettevõtja, kes saavad vähemalt 80 % oma käibest tegevusvaldkondadest, mida pandeemia-aegne sulgemine vahetult mõjutas, on meelevaldne ja abikavale loa andmine on ebaproportsionaalne. 80 % lävend kaotab ilma sisulise põhjenduseta põhjusliku seose sulgemiskorralduste ja neist tuleneva kahju vahel mitme tegevusvaldkonnaga ettevõtjate kahjuks, sest kuigi sellised ettevõtjad on riiklikest meetmetest ning nendega kaasnevast märkimisväärsest kahjust vahetult ja oluliselt mõjutatud, võivad nad olenevalt olukorrast jääda täielikult hüvitiseta. See toob kaasa konkurentsi moonutamise nii võrreldes konkurentidega, kelle tegevusvaldkonda COVID-19 on mõjutanud, kui ka konkurentidega, kelle tegevusvaldkonda COVID-19 ei ole mõjutanud.
               
            
                  2.
               
               
                  Teine väide: ELTL artikli 108 lõikest 2 tulenevate menetlusõiguste rikkumine
                  Kostja ei ole oma otsuse tegemisel piisavalt asjaolusid uurinud ja otsust põhjendanud. Kostja ei andnud hagejale võimalust anda esialgses uurimismenetluses teada oma kahtlustest abikava kooskõla kohta siseturuga. Peale selle ei põhjendanud kostja piisavalt otsust, et abikava on siseturuga kooskõlas.